crime passionel
Store norske leksikon,Jus,Strafferett
Crime passionel er et lovbrudd begått under innflytelse av en sterk lidenskap, særlig sjalusi, forsmådd kjærlighet eller lignende.
I Frankrike har juryen ofte i slike saker avsagt oppsiktsvekkende frifinnelseskjennelser, noe som har ført til kritikk av juryordningen og ført til visse reformer. Etter den norske straffeloven vil tilsvarende forhold kunne tillegges vekt ved vurderingen av straff-fritak på grunn av provokasjon (for eksempel straffelovens § 271), eller ved vurderingen av straffnedsettelse på grunn av «berettiget harme» (straffelovens § 77). Den skyldiges sinnstilstand vil også kunne tillegges vekt i formildende retning ved straffutmåling innenfor den ordinære strafferammen.Begrepet må ikke forveksles med familievold eller æresdrap, som normalt straffes strengere. Les mer i Store norske leksikon jus strafferett